
מנהלת הוועדה:	לאה ורון

קצרנית:	רויטל יפרח


הפרסום בעיתון מערבי על שעות העבודה הרבות של נהגי "אגד" – דיון מהיר בהצעתה
של חברת הכנסת אורית נוקד

היו"ר שלום שמחון:
	
	בוקר טוב. היום אנחנו מקיימים דיון מהיר בהצעתה של חברת הכנסת אורית נוקד: פרסום בעיתון "מעריב" על שעות העבודה הרבות של נהגי "אגד". את מקדמת מכירות של עיתון "מעריב"?

אורית נוקד:

	לא למה? בפעם הקודמת זה היה עיתון "ידיעות". אני קוראת, ומה שנראה לי נכון אני מעלה. אם זה מתקבל, מה טוב.

	באותה כתבה של "מעריב" שהתפרסמה בתחילת השבוע נאמר, שיש תופעה, בכל אופן לגבי נהגי "אגד", שעובדים ברציפות במשך כ-14 שעות ביום. אני רואה את הדבר הזה מאוד בחומרה - -

היו"ר שלום שמחון:

	חברי הכנסת עובדים הרבה יותר.

אורית נוקד:

	זה נכון. אני הערתי על זה ופניתי בתחילת השבוע ליושב ראש הכנסת, על מנת שיקים ועדה שתבדוק את כל הליך קבלת ההחלטות והחוקים בכנסת, במסגרת של התקציב וחוק ההסדרים. לא בכדי הגענו למצב שבג"צ נותן צווים על תנאי. זה קשור בפעילות שלנו. אבל, זאת סטייה מהנושא. 

	אני חושבת שהדבר הזה, שנהגים נוהגים ברציפות מספר רב של שעות, פוגע בערנות שלהם. מצד אחד, אנחנו חשופים לכך שתהיינה תאונות ולא רק שיפגעו אותם נוסעים שהם מסיעים - -

היו"ר שלום שמחון:
	
	זו לא רק בעיה של "אגד".

אורית נוקד:

	אני תכף אשאל את המשטרה אם זה רק "אגד". אני קראתי על "אגד". הם תפסו את "אגד".

היו"ר שלום שמחון:

	מי שמסודר, תמיד תופסים אותו.

אורית נוקד:

	נמצאים פה אנשים מ"אגד" והם יגיבו. אני מציגה את מה שקראתי, כי זה עורר אצלי תמיהות.

לאה ורון:

	אנחנו הזמנו גם את חברת "דן" וגם את מועצת המובילים בעניין של הקואופרטיבים האחרים.


אורית נוקד:

	אז מצד אחד, באמת יש סכנה שיהיה ריבוי של תאונות. כמובן, של אנשים שנוסעים ברכב או של הולכי רגל, ומצד שני, אנחנו בתקופה שאמנם יש קצת האטה בפיגועים באוטובוסים, אבל כמובן שאנחנו צריכים להיות מאוד ערניים ודרוכים. נהג שאינו ערני, יכול להיות שיפספס את אותו מפגע שמתכוון לעלות לאוטובוס. אני באמת שואלת, האם מדובר בתופעה ארצית? האם רק ב"אגד" או אולי במקומות נוספים? אני יודעת, שיש נהגי משאיות שגם נוסעים מספר לא מבוטל של שעות. נציג "אגד" נמצא פה? אני רוצה לשאול מה גובה המשכורות - -

היו"ר שלום שמחון:

	תציגי את הנושא ואחרי זה, אני אוביל את הדיון.

אורית נוקד:

	קראתי באותה כתבה, שחלק מהנהגים אמרו שהם צריכים לעבוד שעות נוספות. רציתי לדעת, מה המשכורות ב"אגד". האם הן כל כך נמוכות וזה מה שגורם לאותם נהגים לעבוד בשעות נוספות וכמובן לדעת, מה עמדת משרד התחבורה ואיך המשטרה אוכפת את הנושא.

היו"ר שלום שמחון:

	נציג משרד התחבורה, מה ההנחיות?

שבתאי אלבוחר:	

	ההנחיות הן שב-24 שעות לא ניתן לנהוג יותר מ-12 שעות. כך התקנה אומרת, כך שאם יש חריגה מזה, כמובן שאנחנו רואים זאת בחומרה רבה. זה מנוגד להוראות לבטיחות בדרכים.

היו"ר שלום שמחון:
	
	מה זה 24 שעות, זה דבר עגול או שזה יכול להיות שעתיים ב-24 שעות הקודמות ועוד 12 ביממה הנוכחית?

שבתאי אלבוחר:

	הייתי מעדיף שהמשטרה תענה על כך.

היו"ר שלום שמחון:

	תודה. נציג "אגד", בבקשה.

יוסי צ'צ'קס:

	אני חבר מזכירות "אגד". הנושא חשוב ואני רק רוצה לתקן עובדה שהוצגה פה, כאילו שזו תופעה. בואו נבדוק אם מדובר בתופעה או חריגה. בכל מקרה, אין ויכוח שחייבים לנהוג לפי החוק. שמענו פה על שעות מנוחה ונהיגה, במיוחד ברכב ציבורי והחוק ברור. "אגד" הוא ארגון שכידוע שומר על כל הכללים והמקצועיות שלנו נמדדת, במיוחד בעידן התחרות, בפרמטר של נושא הבטיחות. זה נושא מושקע מאוד. נכון שהיתה כתבה בעיתון ונכון שנתפסו נהגים. נשמע את ידידי, פרדי הרשקוביץ', שהוא היועץ שלנו לנושא בטיחות ותאונות דרכים. אני אנצל את הבמה המכובדת הזאת כדי להשמיע באמצעותו, מה "אגד" עושה בתחום הזה, תחום הבטיחות, ולמה לפי דעתנו, התופעה, כפי שהופיעה בעיתון "מעריב" היא באמת חריגה ומה אנחנו עושים עם התופעות החריגות האלה? אילו פעולות משמעתיות והסברתיות אנחנו עושים ומה ההנחיות ב"אגד" לגבי הנקודה הזאת. לגבי ההערה של המשכורות, נשמח לדעת איפה החדר שאפשר לקבל העלאה במשכורת... אני אתייחס לעניין, אני לא חושב שזה קשור. הנושא של החוק ברור ואנחנו מצווים ומחויבים לפעול על פיו. ברשותכם, אתן לפרדי לפרט מה עמדת "אגד" בנושא הבטיחות בכלל ומה אנחנו עושים.

היו"ר שלום שמחון:

	בבקשה פרדי.

פרדי הרשקוביץ:
	
	אני שימשתי בעבר כבוחן תאונות ראשי של משטרת ישראל. אני מלווה את נושא התאונות בדרכים ולכן אני יכול להציג בקצרה, מה אנחנו עושים ב"אגד". אני חושב, שמה שאנחנו עושים ב"אגד", אין לו אח ורע באף חברה חיצונית אחרת. אתחיל עם מערכת המעקב אחרי הנהגים. ב"אגד" יש מחלקת בטיחות שמחולקת לשלושה אזורים - -

היו"ר שלום שמחון:

	אני רוצה להבין: מה זה מעקב אחרי נהגים? זו לא בעיה של הנהג. זו בעיה של מי שהציב אותו לנהוג.

פרדי הרשקוביץ:

	אני לא מדבר רק על שעות הנהיגה. אנחנו מדברים באופן כללי על הבטיחות ב"אגד" ומה אנחנו עושים לצורך הבטיחות. ובכן, "אגד" רכשה לפני כשנתיים 3 מערכות בקרה שעוקבות אחרי פעולות נהגים. זו מערכת וידאו שאין כדוגמתה באף מערכת אזרחית, אפילו לא במשטרה. אנחנו עוקבים אחרי הפעולה שלהם עם שלושת הניידות האלה, בחלוקה לפי אזורים. רק השנה, בוצעו 9000 מעקבים אחרי אוטובוסים של "אגד" ועשינו חשבון, שזה יוצא בערך 2.5, 3 מעקבים אחרי כל אוטובוס בשנה. מתוך המעקבים האלה הוגשו כ-2000 דוחות כנגד הנהגים. מדובר בהשקעה כוללת של כ-200 אלף דולר עבור כל המערכות האלה. 

אורית נוקד:

	כמה נהגים יש?

פרדי הרשקוביץ:

	המכ"ם מופנה לאוטובוס, אז זה יוצא בערך 2.5,3 מעקבים בשנה לכל אוטובוס. תוצאות המעקבים האלה, המעקבים השליליים כמו שאנחנו קוראים להם, מועברות למערכת שיפוט פנימית. אני מכיר את המערכות בחוץ ואין כדוגמת המערכת הזאת באף גוף. זו מערכת שיפוט, שאימצה בעצם את מערכת האכיפה האזרחית. אנחנו מגישים דוחות של ברירת משפט. נהג שלא מודה באשמה מגיע ומבקש להישפט. הדוחות הם דוחות לפי סוג העבירה ולפי - -

לאה ורון:

	דוחות של ברירת משפט בתוך "אגד"?

פרדי הרשקוביץ:
	
	אצלנו, בתוך "אגד". הסנקציות בתוך "אגד" לדוחות שמוגשים, הקנסות של "אגד", הם לעין שיעור יותר מאשר - -

לאה ורון:

	מה גובה הקנסות הממוצע?


פרדי הרשקוביץ:

	מדובר בקנס שיכול להגיע גם ל-1500 שקל בדברים פעוטים, ובמשטרה זה הרבה פחות. לדוגמה, קצין בטיחות אזורי יכול בהחלטה מקומית, עוד לפני המשפט, להרחיק נהג ל-72 שעות. תעשה את זה במכפלה, כמה זה עולה ביום. לאחרונה, רכשנו בסכום מכובד, בסביבות 60 אלף דולר, מכשיר מיוחד לפענוח. כזה קיים עוד אחד בארץ. אין גוף אזרחי, שיש לו את המכשיר הזה. זה כדי לפענח תאונות וגם לעקוב אחרי נהגים ברמה של שנייה אחת, מה הוא עשה ואיפה הוא היה - -

היו"ר שלום שמחון:

	יש דוחות שלכם שאתם מעבירים לטיפול המשטרה?

פרדי הרשקוביץ:

	לא. אני יכול להגיד לך משהו, מניסיוני בעבר במשטרה: היו מקרים, שהייתי מעביר את הטיפול ל"אגד", מתוך ידיעה ששם הטיפול הרבה יותר חמור. כך זה גם היום. לא מעט קציני משטרה פונים אלינו, לקצין הבטיחות - -

היו"ר שלום שמחון:
	
	הנתון שאתה אומר עכשיו, של 2000 מתוך 9000 זה מספר גבוה.

פרדי הרשקוביץ:

	זה רק מראה על רצינות המערכת.

אורית נוקד:
	
	לא, אבל המספר מראה שזה לא חריגות, זו תופעה.

היו"ר שלום שמחון:

	סטטיסטית, אתה מדבר על 25% וזה המון.

מלי פולישוק-בלוך:

	זה רק מה שתפסו.

יוסי צ'צ'קס:
	
המעקב הוא לא על פרמטר אחד, לדוגמה: נסיעה באור אדום או עקיפה בפס לבן. המעקב כולל הוראות ונהלים פנימיים של אגד...

פרדי הרשקוביץ:

	כל דבר הכי קטן שקורה, כלול בפנים.

היו"ר שלום שמחון:
	
בינינו לבין עצמנו, למרות שזה לא קשור לנושא, העובדה שאתם אומרים נתון מהסוג הזה, שהיו 9000 מעקבים והוגשו 2000 דוחות, זה מטריד מאוד.


מלי פולישוק-בלוך:

	כן, חבר הכנסת שמחון, אבל תראה לי נהג שלא עושה עבירות, אפילו הצדיקים שבהם. אני חושבת שמה שאתם צריכים לעשות זה לקחת את ה-2000 דוחות האלה ולעשות אבחנה בין עבירות חמורות מאוד - -

פרדי הרשקוביץ:
	
	יש אבחנה כזאת. בעקבות המעקבים האלה, אנחנו מאתרים את הנהגים המאוד בעייתיים. אנחנו מכנסים אותם מדי פעם למה שנקרא סדנאות מנע. אנחנו נותנים להם 3 ימים של תורה בתחום הבטיחות, עוקבים אחריהם במעקב צמוד במשך שנה והתוצאות הן 60%,70% ירידה בדוחות ובליקויי בטיחות, אצל אותם נהגים שעברו את הסדנאות.

היו"ר שלום שמחון:

	אני רוצה להתמקד חזרה בנושא. הפרסום מתייחס לעובדה, שיש נהגים שעובדים יותר שעות מהמותר. אני מציע, שנתמקד בנקודה הזאת.

פרדי הרשקוביץ:

	אני יכול לקבוע דבר אחד: זו לא תופעה, זה עניינים חריגים. כראיה לכך, ב-10 השנים שאני מרכז את הנושא הזה, אין תאונה אחת שנגרמה כתוצאה מעייפות.

היו"ר שלום שמחון:

	אני שואל, האם יש לכם נתון לגבי אזורים או תחנות אחרות, שנותנים לנהגים שלהם לעבוד יותר שעות מהמקובל? הציג פה הנציג מהרשות הלאומית לתאונות דרכים, ש-12 שעות ביום זה מה שמותר. יש מישהו שמקבל דיווח, האם יש נהגים שנוהגים יותר שעות מהמותר?

יוסי צ'צ'קס:

	אני רוצה להתייחס לגופו של עניין: מה שפרדי אמר לגבי הדיסקיות טכוגרף, הן מתייחסות לא רק לצורת הנהיגה אלא גם לשעות עבודה ומנוחה. החריגות מגיעות אלינו מתוך הבדיקות של הטכוגרף במחלקות הרישום - -

היו"ר שלום שמחון:

	אז כמה כאלה יש?

יוסי צ'צ'קס:

	אין לי מספרים מדויקים, אבל זו לא תופעה. יש מקרים חריגים שמטופלים. אנחנו עובדים בתכנון סידורי התנועה שלנו ב"אגד", זה נקרא מפת תכנון באמצעות מחשב, שנכנסים נתונים כדי שלא יהיה מצב שבצורה מתוכננת מראש, לדוגמה: נהג יסיים את עבודתו ב-12 או ב-1 בלילה, ולפי תכנון העבודה הוא יצטרך לקום לעבודה בשעה 4 או 5 בבוקר. אנחנו עובדים בצורה מסודרת ומתוכננת וחייב להילקח בחשבון נושא ה-12 שעות מנוחה מתוך 24 שעות. כך הדברים נעשים, בצורה מתוכננת ומאורגנת. יש הנחיות של ההנהלה לצוותי התנועה בסניפים, מקרית שמונה ועד אילת, להקפיד ולא לחרוג ובמיוחד לא להכריח... שמעתי שנאמר שכאילו מישהו מהסדרנים מכריח איזה שהוא נהג לעבוד מעבר לשעות העבודה - - -

אורית נוקד:

	לא אני אמרתי את זה. אני שאלתי לגבי המשכורות.


היו"ר שלום שמחון:

	חברת הכנסת נוקד ניסתה להגיד, שיכול להיות שבגלל שהשכר נמוך, אנשים נאלצים לעבוד יותר שעות ואולי הם לוחצים את המערכת.

מלי פולישוק-בלוך:

	זה נכון או לא נכון?

יוסי צ'צ'קס:

	שהשכר ב"אגד" נמוך?

מלי פולישוק-בלוך:

	לא, שבגלל השכר הנמוך ובגלל הלחץ אנשים עובדים יותר.

יוסי צ'צ'קס:

	לפי דעתי, לא.

מלי פולישוק-בלוך:

	זה לא עניין של דעתך, אתה צריך להביא את הנתונים.

יוסי צ'צ'קס:

	מה זאת אומרת? לעשות סקר בקרב חברי "אגד", האם השכר נמוך או גבוה?

מלי פולישוק-בלוך:

	אתה לא מבין את השאלה?

יוסי צ'צ'קס:

	לא. אני לא מבין מה זה קשור לנושא.

אורית נוקד:

	אני רוצה לשאול, לגבי החריגות האלה, מה היה השכר של הנהגים? אילו הם לא היו עובדים ברציפות אלא היו עובדים רגיל?

יוסי צ'צ'קס:

	ברשותכם, אני חושב שאתם עולים פה על עניין של שכר. גם אם מישהו צריך לעבוד שעות נוספות, הרי אנחנו, בתכנון העבודה החודשי שלנו, שיום העבודה בנוי על  8 או 8.5 שעות, כדי לעבוד 12 שעות לא צריכים לעבוד 10 שעות נוספות ביום. אז אם מישהו רוצה להעלות את השכר, הוא יכול להעלות את השעות הנוספות כך שהוא בהחלט לא עובר על החוק הזה. זו לא הסיבה, זה לא העניין, זה לא הנושא וזה לא קשור.

מלי פולישוק-בלוך:

	זה בדיוק הנושא...

היו"ר שלום שמחון:

	חברת הכנסת פולישוק, אני חושב שהוא עונה נכון ואגיד גם למה: אם אדם רוצה להגדיל את השכר שלו, יש פה שני נתונים: 1. האם השכר ב"אגד", ביחס לחברות שעוסקות בהובלה או מקבילים לענף הזה, האם הוא שכר נמוך או גבוה יותר? אנחנו יודעים עובדתית, מהנתונים, שהשכר ב"אגד" גבוה יותר מאשר בחברות מקבילות. זאת אומרת שזאת לא הסיבה. שאלה שניה היא, האם אנשים עובדים יותר שעות נוספות באופן סביר ממה שצריך? התשובה שלו היתה, שלא צריך לעבוד 14 שעות ביום כדי ליצור בנק שעות כדי להגדיל את השכר, כיוון שזה יכול להיות פרוס על כל החודש. השאלה השלישית, שזאת הנקודה בסופו של דבר: האם יש להם נתונים לגבי סדרני העבודה שלהם בכל הארץ. זה מה ששאלת בהתחלה, האם יש נתונים לגבי סדרני העבודה בכל הארץ, לגבי הטלת עבודה שחורגת מ-12 השעות האלה?

מלי פולישוק-בלוך:

	זה בהחלט נכון איך שאתה מציג את זה, אבל העניין של שכר גבוה או נמוך, זה לא הנושא של הישיבה לדעתי. אבל, זכותו של כל אדם לעבוד שעות נוספות. אין זכותו של כל אדם לעבוד שעות נוספות על חשבון בטיחות של אלה שהוא מסיע. לכן, כאן אנחנו שואלים אתכם, כארגון, האם אתם יוצרים מגבלה של כמה שעות אדם יכול לנהוג ביום, גם אם זה בא מרצונו. הוא צריך לעבוד 10 שעות ביום, 8 שעות ביום, והוא רוצה לעבוד 16. אישית, אני אומרת לך שאני עובדת 20 שעות ביום, אבל אני לא מסכנת אף אחד חוץ מאת עצמי. אבל נהגים של "אגד", שמסיעים אנשים, זה לא אותו דבר. לכן, אנחנו רוצים לדעת אם אתם מגבילים אותם מלעבוד שעות נוספות שיכולות לסכן נוסעים?

אורית נוקד:

	תראה, בכתבה הזאת שקראתי, למדתי שלא ניתן לפקח על נהג שפשוט עושה משמרת ואחר כך מחליף אוטו. אני רוצה לשאול אותך, כמומחה, האם זה נכון מה שכתוב שם? אתה יכול לוודא את זה, למרות שהוא עלה על אוטו אחר ועשה משמרת שניה?

פרדי הרשקוביץ:

	הוא לא יכול לעלות על רכב אחר. יש תכנון, יש סדרן, יש תכנית עבודה. הוא לא יכול לקחת עוד אוטו ולהתחיל סיבוב.

יוסי צ'צ'קס:

	אנחנו מקבלים דוח ממוחשב, אמנם בדיעבד, של חודש שעבר, לגבי כל הביצועים של כל הנהגים והשעות הנוספות, ימי היעדרויות וכולי. בין השאר, כל חריגה מעל לממוצע שאפשר לעשות ברוח החוק, קופצת ישר לעיניים ומטופלת. אם יש חריגה מסוימת ואנחנו מקבלים דוח... למשל אני, באזור ירושלים, יש לי 1500 נהגים. בסוף כל חודש, אני מקבל את הביצועים והשעות הנוספות, היעדרויות וכולי. אני יודע, שכדי לעשות את העבודה ולשמור על החוק, כל נהג נדרש לעשות ממוצע של x שעות. במקרה של ירושלים, זה שלושים וכמה שעות. ואז, בהחלט לא עוברים על החוק. ברגע שיש חריגה מזה, אני נכנס לבירור מיד איך הבחור הזה הגיע לזה ומה הוא עשה. 

היו"ר שלום שמחון:

	לגבי אזור ירושלים, כמה חריגות כאלה יש לך?

יוסי צ'צ'קס:

	לצערי, אנחנו לא מגיעים למכסה באזור ירושלים. אני דורש מצוותי התנועה לנצל טוב יותר את הפוטנציאל, כי לא מגיעים לנורמה.


לאה ורון:

	נהג בירושלים עובד רק 32 שעות בשבוע?

יוסי צ'צ'קס:

	בממוצע, מעבר למכסה.

אורית נוקד:

	ומה קורה בדרום? אני מבינה שהכתבה התבססה על מקרים שקרו בצפון. בדרום זה כמו בצפון או כמו בירושלים?

היו"ר שלום שמחון:

	האם הממשלה יודעת על חריגות מיוחדות ביחס לזה?

משה בן זקרי:

	אני חושב, שכמו שנאמר פה, הבעיה היא לא רק באוטובוסים אלא בכלל, בענף ההובלה. דרך אגב, לפי דעתי הבעיה ב"אגד" היא לא בנהג עצמו, כי יש להם מערכת פיקוח טובה. לדעתי, היה צריך להשקיע בביקורת ובמעקב על מערכת השיבוץ של הנהגים לעבודה. זה היה יכול להיות מנגנון מניעה קודם, לפני ביצוע העבירה, או שהיה אפשר לעשות איזה שהוא כרטיס, שלפני שהנהג היה עולה לאוטובוס הוא היה מעביר אותו וזה היה מתריע בפניו: היום עשית את המכסה שלך ואתה צריך להפסיק לרענון.

	בעניין ההובלה: אנחנו, כמשטרה, המנגנון העיקרי שלנו לאכיפה של נושא שעות מנוחה זה הנושא של הטכוגרף. אנחנו מטפלים בו בשני ערוצים: פעם ראשונה, כאשר אתה עוצר נהג ומבקש ממנו את הדיסקה. אם אתה רואה שהוא עבר מעבר לשעות, אתה רושם לו דוח וזה הדבר הקל ביותר. הבעיה והחלק האקוטי הוא בחקירה שמתבצעת. האם זו שיטה ותרבות באותה חברה של הובלה. היום, הטכוגרף מחויב לא רק באוטובוסים אלא גם במשאיות. ככל שאנחנו מדברים על חברות תובלה, מה שקובע זה ההספק מבחינת משקל ונוסעים, וככל שההספק יותר גבוה, זה יותר כסף. לכן, כשמדובר ביותר כסף מדובר ביותר שעות עבודה. 

היו"ר שלום שמחון:

	לאותו כלי רכב או לאותו נהג?

משה בן זקרי:

	לאותו נהג. הנהג רוצה להכניס הכנסה יותר גדולה והוא נוסע יותר. כרגע, יש לי פה נתונים של שנת 2002, כי לגבי שנת 2003 עדין לא סיימנו לעדכן את כל הדוחות. בשנת 2002 רשמנו כ-3400 דוחות בנושא של שעות נהיגה וטכוגרף, כאשר רוב הדוחות נעשו דרך הנושא של הטכוגרף ועל כל קשת העבירות שקשורות לטכוגרף. בין אם זה הדיסקה הקיימת בין אם זה טכוגרף לא תקין. היום הם מכופפים את המחט - -

היו"ר שלום שמחון:

	יש לך נתונים איך זה מתחלק בין החברות השונות?

משה בן זקרי:

	לא, אין לי. אלה הנתונים שהספקתי לאסוף, כי רק אתמול אחרי הצהרים קיבלתי הודעה שמתקיימת היום ישיבה.


היו"ר שלום שמחון:

	מבחינת הידע שלך, "אגד" ו"דן" מובילים בעבירות?

משה בן-זקרי:

	ענף ההובלה, המשאיות, הם אלה שמובילים. מבחינת המשטרה, מי שמטפל בנושא של הטכוגרף זה בעיקר הבוחנים והסיירים-בוחנים. הבוחנים שלנו הוכשרו בנושא הטכוגרף, כי זה מגיע לבית המשפט. אנחנו קנינו מכשיר טכוגרף לחקירת תאונות דרכים. יש גם את הנושא של תקנה 168 ושעות מנוחה. לפני שבועיים, ועדת הכלכלה העבירה אותה לתוספת השביעית בנושא של השבתת רכב. קיימת עוד בעיה קטנה, היינו צריכים להוציא אותה מעבירות הקנס, כי אנחנו מדברים על עבירות מסוג הזמנה לדין. הדבר הזה צריך להתבצע בקרוב, ואז יהיה אפשר גם לאכוף את זה מבחינת הזמנה לדין, כי כיום, הטכוגרף, זה 500 שקל. ברגע שניכנס לנושא של השבתת רכב, אנחנו צריכים להעביר את זה להזמנות לדין.

	הערוץ השני שאנחנו מטפלים הוא מול חברות. רוב הפעילות שלנו מתבצעת על פי מידע מודיעיני. אם יש לנו מידע, אנחנו נכנסים לנושא הזה באופן מערכתי. יושב לידי דן, שהוא תובע במדור התביעות אצלנו. הוא מנהל כרגע משפט נגד חברה בצפון, שנמצא באופן שיטתי ששעות העבודה הן מעבר לשעות המקובלות. כרגע, אנחנו מטפלים בעוד 3 מקרים, שאני לא יכול לפרט אותם, בקשר לשעות שינה והובלה.

היו"ר שלום שמחון:

	המיקוד של הדיון הזה הוא על "אגד" ובאופן צמוד גם על "דן". מתוך העבודה שלכם מול "אגד" ו"דן", הם נחשבים לחריגים, הם מעל לממוצע?

משה בן זקרי:

	אני לא הבאתי את הדוח של האכיפה שלנו בחלוקה לקטגוריות של סוגי כלי רכב. מתוך הרגשתי ומתוך היכרותי את המערכת: הנושא לא נפוץ בקרב נהגי האוטובוסים, כי גם אנחנו וגם הם, יש להם מערכת של פיקוח פנימית הדוקה על הנהג. לפי דעתי, המעקב צריך להיות אחרי השיבוץ של הנהגים. הנהג הרי לא עולה לאוטובוס מעכשיו לעכשיו. מישהו שיבץ את הנהג לעבודה. מי ששיבץ צריך לדעת כמה פעמים באותו שבוע עלה על הרכב.

היו"ר שלום שמחון:

תודה על ההגינות. אתה רוצים להתייחס לעוד משהו?

יוסף דיין:

	אני מזכיר איגוד קציני הבטיחות. בנושא "אגד", אנחנו בוודאות יודעים ש"אגד" עושה הכל למנוע את התופעה של מעבר ל-12 שעות עבודה ביום. אני במקרה משמש גם יושב ראש ארגון נהגי האוטובוסים והסעות תלמידים של המועצות האזוריות ואנחנו עובדים הרבה עם "אגד". אנחנו משכירים את השירותים שלהם והם לא נותנים הסעות שהן מעבר ל-12 שעות, מבלי לתת לנו נהג שני. הם בפירוש עומדים על כך וזה מייקר לנו. התופעה לא ב"אגד". לדעתי, התופעה היא בחברות אוטובוסים פרטיות.

היו"ר שלום שמחון:

	שלא הגיעו לדיון הזה. על פי המשטרה ועל פי קציני הבטיחות ואני מציין, שבדיון הזה אין לי את כל הנתונים, זו לא תופעה בקואופרטיבים המובילים והגדולים בתחום הסעות במדינת ישראל. אני מתכוון ל"אגד" ו"דן". יחד עם זאת, כדי שאני אוכל להניח איזו שהיא מסקנה על שולחן הכנסת, הייתי מבקש מ"אגד", שתתבצע סריקה בכל המחוזות לגבי שלושת החודשים האחרונים, לגבי שעות העבודה הנוספות של הנהגים ויימסר דיווח לוועדה. שבוע זה מספיק?

יוסי צ'צ'קס:

	להערכתי, כן.

פרדי הרשקוביץ:

	למה לקבוע שבוע ולא לעמוד בזה?

לאה ורון:
	
	הבעיה שלנו היא שבדיון מהיר אנחנו חייבים להניח מסקנות על שולחן הכנסת במהירות. לכן ההזמנה היתה גם מאתמול להיום.

היו"ר שלום שמחון:

	אני מבקש, שתתבצע סריקה בכל הסניפים שלכם לגבי שעות העבודה בשלושת החודשים האחרונים. אני מתאר לעצמי שאצל יוסי זה יכול להיות מהר. 1500 נהגים זה 3\1 מהנהגים. אני מבקש למסור לוועדה דיווח, מה קורה אצלכם בשלושת החודשים האחרונים. זה לא שנקיש לגבי כלל השנים לגבי כלל התופעה, אבל התרשמתי פה גם מעמדת המשטרה, שעיקר הבעיה לא אצלכם ולא ב"דן", אלא אצל המסיעים הפרטיים. זאת גם על פי הנתונים של קציני הבטיחות. אם יהיו למשטרה נתונים אחרים ותוכלו להעביר לנו נתונים מפורטים יותר - -

משה בן זקרי:

	יש לי פילוח לפי סוג העבירה ולא לפי סוג הרכב.

אורית נוקד:

	יהיה פילוח על פי סוג הרכב?

משה בן זקרי:

	אני לא בקיא בדברים, אני יכול לבדוק את זה.

היו"ר שלום שמחון:

	היינו רוצים לקבל את הפילוח. אם נקבל את הנתונים, בהחלט נניח אותם על שולחן הכנסת וגם נעדכן את יושב ראש ועדת המשנה לבטיחות בדרכים והמלחמה בתאונות הדרכים, חבר הכנסת גלעד ארדן, שאם הוא יידרש לפי הנתונים האלה לדיון מיוחד בוועדת המשנה, בהחלט נשמח לעשות אותו. תודה רבה לכולם.



(הישיבה ננעלה בשעה 11:05) 





